Frjálsíþróttaskóli UMFÍ í Borgarnesi í sumar Frjálsíþróttaskóli verður starfræktur fyrir ungmenni 11 - 18 ára af Ungmennafélagi Íslands í sumar . Skólinn verður í Borgarnesi daganna 21. - 25. júní og einnig á sjö öðrum stöðum um allt land , en á misjöfnum tímum . Þetta er í þriðja skiptið sem skólinn er haldinn í Borgarnesi og hefur hann verið mjög vinsæll . Ungmennin koma saman í hádegi á mánudegi en skólanum lýkur á föstudegi í sömu viku . Aðaláhersla er lögð á kennslu í frjálsum íþróttum . Auk frjálsra íþrótta er farið í sund , leiki , óvissuferðir og haldnar kvöldvökur . Ungmennin borga 15.000 krónur í þátttökugjald en innifalið í verðinu er kennsla , fæði og gisting alla dagana . Þátttaka ungmenna í skólanum hefur aukist umtalsvert milli ára og undirstrikar að skólinn er ákjósanlegur vettvangur til að kynna og breiða út frjálsar íþróttir á Íslandi . Skólinn gegnir mikilvægu hlutverki í að upplýsa ungmenni um ágæti íþróttaiðkunar og styðja fjölmargar rannsóknir þá fullyrðingu að ungmenni sem stunda íþróttir leiðast síður út í óreglu síðar á lífsleiðinni . Einnig er þetta gott tækifæri fyrir ungmenni að kynnast hvort öðru og auka hæfni sína í mannlegum samskiptum .